Author: brutenicova
Last saved by: tuba
Company: MVRR SR

Predkladacia správa

Informáciu o realizácii podporených euroregionálnych aktivít za rok 2008 predkladá minister výstavby a regionálneho rozvoja Slovenskej republiky na základe úlohy B.2 uznesenia vlády SR č. 315/2007. 
Uznesením vlády SR č. 315/2007 zo dňa 4. apríla 2007 bol schválený systém podpory euroregionálnych aktivít na roky 2007 a 2008.
Na základe predmetného uznesenia bolo z finančných prostriedkov rozpočtovej kapitoly Ministerstva výstavby a regionálneho rozvoja SR na rok 2008 vyčlenených pre systém podpory euroregionálnych aktivít 12 miliónov slovenských korún (398 327,03 Eur). Z týchto finančných prostriedkov boli podporené dve oblasti: 
I. oblasť – projekty zamerané na zintenzívnenie cezhraničnej spolupráce 
(9 mil. Sk / 298 745,27 Eur),
II. oblasť – činnosť regionálnych združení 
(3 mil. Sk / 99 581,76 Eur).
	Realizácia podporených projektov napomohla rozvoju turistického ruchu, ochrane životného prostredia, zachovaniu a prezentovaniu spoločného kultúrneho dedičstva a budovaniu regionálnej identity v prihraničných oblastiach. Nadviazaním vzájomnej spolupráce cezhraničných partnerov a vypracovaním spoločných plánovacích dokumentov a stratégií sa zvýšila pripravenosť prihraničných regiónov na čerpanie finančných prostriedkov zo štrukturálnych fondov EÚ v programovom období 2007 – 2013.
Poskytnutím finančného príspevku na činnosť regionálnych združení sa podporila ich základná administratívno-organizačná funkcia, čo umožnilo regionálnym združeniam realizáciu takých aktivít ako napríklad organizácia konferencií a seminárov, účasť na výstavách, spracovanie a vydanie propagačných materiálov, vytvorenie a aktualizácia web stránok, poradenstvo a projektová pomoc pri využívaní prostriedkov EÚ.